
معروف إنو أكتر أكلة شعبية عندكم الفول ؟ ليش 

أهل غزة طبعا بتحب تاكل الفول ... الفول بالتخصيص ليش ؟ لإنو أول شيئ نبات مفيد، عبارة عن بروتين نباتي ، يعني إنتا لما بتاكل الفول كإنك بتاكل لحمة، وتاني شيئ رُخص الثمن تبعو ، إنتا عارف بالنسبة للدخل ... يعني بتعرف إنو تسعين في المية من أهل غزة طبعا، من ذوات الداخل المحدود ، يعني مش مليونرات ولا عِنا هالفِلل ... شعب غزة كلهم من الدخل المحدود ، كلهم موظفين أو عُمال ، فطبعا بِنْفَضِل الفول لإنو زي ما قلت ، مفيد جداً ، ومتواجد في غزة ، هُوا والحمص ... نفس العملية الحمص ، فتعتبر هادي من الأكلات الشعبية، في ناس طبعا ممكن يجيب على البيت تبعو صحن الحمص أو صحن الفول وإذا هُوا مش عايز ممكن يروح على المطاعم ... طبعا في أماكن مطاعم متخصصة بالفول والحمص والفلافل ، بِروح الواحد الصُبح عليها وبُقعُد ، بِجِبلُو العامل إلي فيها صحن الحمص أو صحن الفول وبِجِبلُو راس بصل فَحِل ... وبإتنين شيكل فلافل أو بشيكل فلافل ... هادي أماكن بقعد فيها الواحد ... منتشرة ... حاجة شعبية هادي الشغلات في غزة ، أو زي ما قلت انا ... ممكن في بيتو الواحد يجيب فول وحمص ويِحُط معاها بيض مسلوق ، يِحط زيت زتون ، يحط جبنة ، بترجع للإنسان هادي ... بس هوا من الأكلات الشعبية المتعارف عليها ، من أهم الأكلات الشعبية تعتنا إلي هوا الفول والحمص ، هادا بالنسبة لفطور الصباح " 

بعض العائلات بتحب التواصل بين بعضها من خلال الطعام والجمعات على الطعام .. صحيح؟
" في عندك عائلات بِتحُب الصِلات الإجتماعية المتواصلة إلي بتكون فيها دايما تواصل بين بعض وتراحم بين بعض ، طبعا هادي الشغلة بِتجْمَع بعض مرات الأُسرَة ، مثلا يوم جمعة واحد بتكلم هُوا وإخوتُو ... هُوا وخواتو ... بتصل فيهم ... خاصة في أيام الصيف ممكن ينزلو على شط البحر ... يجيبو فول وحمص بالطَاجِن ... يِكَفِي 5 تِنفار ... 15 نفر ... وياخدو معهم البصل ... وياخدو معهم بيض مسلوق ...  هادي من الأكلات المحببة ، يعني زي ما أنا قلت ... وهِيا الشغلة مش إنو بالتخصيص الفول والحمص بِجمَع الأسرة ... لا ... يعني بس هيا علاقات وتواصل بين الأُسَر وتراحم بين الأُسر ... بعض الأسر مش كل الأسر ... بتجتمع مثلا على البحر ... أو في الشتاء على كانون النار والدنيا بِتشتِي ... بكونو قرَاب من بعض طبعا ... مش ييجي الواحد من الشجاعية ييجي مثلا للبحر ... لا ... أسر جنب بعضيها بكونو في حارة وحدة أهل مع بعض ... بِسهَرُو مع بعض وبتكون فرصة للتواصل بينهم ... بِجيبو عَشَا مثلا فول وحمص والفلافل وبِسُلقُو بيض أو بيقلُو بيض ... يعني مش شرط أساسي إنو يكون الفول والحمص هُوا الأداة إلي بتجمع الأسرة ... لا ... ممكن ما يِجِبٌوش فول وحمص ممكن يكونوا ناس ميسوري الحال، ممكن يروحو يِجيبو مثلا إتنين تلاتة كيلو كباب أو مشويات أو على كانون في الشِتا يعملو اكل داخلي غير الفول والحمص ... أجبان وزيت وزعتر ويِسلقُو بيض ويعملو بطاطا ... يعملوها على كانون النار ... يِحُمصُوها ... يِِحَمصُو خُبز ... مرتديلا ... ساتدوتشات يعملوها مع الفلفل ... يعني مش شرط إنو يكون فول وحمص بالتحديد ... لكن الفول والحمص معروف في غزة إنو من الأكلات الشعبية ، هوا من الأكلات الشعبية إلي إحنا إتعودنا عليها في مجتمعنا الفلسطيني ... عامة يعني ... وبِنحُبو ... لإنو زي ما قلت يعني منتشر كتير وطيب وزاكي وطَعمُو جميل ومفيد ... لإنو عبارة عن بروتين نباتي ... وخاصة لما يِنْحَط عليه الدَقة ( الدقة : الفلفل الأخضر مدقوق مع لمون وماء) وزيت الزتون الأصلي ... يعني جميل جدا أكلو مع الحمص جنبو والفلافل " 

إنتم في العيلة على شو متعودين ؟ 
" والله العِيلة عِنا متعودين إحنا إنو الفول والحمص ... متعودين عليه زي بَقِيت الناس ... يعني يوم بِنجيب فول وحمص ... مرات أنا وأخويا أو أنا وابني أو أنا وولاد عمي بِنروح على عكيلة عند الجامع الكبير ( المسجد العُمري الكبير وهو أقدم مسجد تاريخي في قطاع غزة ) بندخل جُوا وبناكل فول وحمص ... مش شرط يكون في البيت زي ما قلت أنا ... يعني ممكن الإنسان يِرُوح مع أصحابو ... يِعِزِم إصحابو ... يِعِزِم حبايبو من إصحابو ... يروحو عند عكيلة ... هُوا من أشهر المطاعم في غزة تعت الفول والحمص ... معروف ... ناس مشهورين ... عكلية ... إلي هُوا بيعمل الفول والحمص ... إن كان في الشجاعية أو في الرِمال أو شارع الوحدة أو عند أنصار إلو مطعم ... يعني إلو عدة فروع ... من أشهر المطاعم إلي هُوا مطعم عكيلة ... ويعني عادة بناكل الفول الحمص والفلافل وبعديها إذا كان صاحب المطعم عندو موجود شاي بيعمل شاي ... إحنا متعودين عالشاي .. إحنا بِنحُب دايما بعد الفول والحمص تشرب شاي ... مَكُناش متعودين زمان زي ما في اليوم ... هلقيتا في مطعم عكيلة هان عند الجامع الكبير ... ما بَقَدِم الشاي ولا القهوة ... لا ... بيقدم عبارة عن مشروبات غازية ... السفن أب ... الكولا ... الأورانج عصير برتقان ( برتقال ) طبعا أنا بَفَضِل كُبَاية الشاي ... بتِمْلاَ دماغي أكتر من مليون أَلف قزازة عصير ... لإنو متعودين على شُرب الشاي خاصة بعد الفول ... الفول والحمص والفلافل الصُبُح الواحد لما بيفطر ... صَبَابَة عندو لما يشرب كُبَاية الشاي ويدخن السيجارة معاها ... بس عاد موديل جديد صار ... بِقُلك يمكن غَلبة عكيلة إنو يعمل شاي وقهوة ... لكن لو مفشي عندو شاي وقهوة في واحد في الشارع بيكون مارق ببيع شاي وقهوة بِنَادي عليه هات صُبِلَك تلت أربع كُبيات ... حسب ما إحنا قاعدين ... لإنو شيئ أساسي مُتعارف عليه ... إنو الإنسان بعد الفطور مباشرة إن كان في البيت ولا في المطعم ... المُحَبب عِنا بعد الفطور مباشرة كُباية الشاي ... في ناس بيشربو الشاي مع الفطور ... وفي ناس بِفضلُوها بعد الفطور ... مع السيجارة إذا كان بِدخنُو سجاير ... هادا بالنسبة للحمص والفول وشهرتو في قطاع غزة ... زي ما قلت لإنو متواجد في غزة بكثرة بِنزرعو ... طبعا في الموسم تبعو ... إحنا موسم الفول الأخضر بنستعملو وإلي بيزيد من موسم الفول الأخضر بِِنْشفُوو ... وبصير فول من الفول المُدَمِس هادا ... واذا كان قل مع الحصار ... فش عنا فول ... ممكن يستوردوه من الخارج ... مش مشكلة ... بس الأساس الفول أكلة شعبية متعارف عليها ... الفول ... والحمص ... وفتة الحمص ... فتة الحمص عِنا مشهورة أكتر من الحمص والفول ... بِروح الواحد عند عكيلة بِقُلُو بالله بدي صنية فتة حمص ... بِعملو صنية بعشرين أو خمسة وعشرين شيكل أو تلتين شيكل ... على حسب الأنفار ... فتة الحمص بِنْحَط عليها إلي هيا اللحمة ... بِحُطُو عليها اللوز أو الصنوبر ... أو بعض مرات في ناس بِحُطو عليها لِيِة الخروف ... لِيِة الخروف كُنا إحنا زمان أيام والدي الله يرحمو ... كُنا بِنحُب نجيب لِيِة الخروف العربي ... إنقطعها زي اللحمة قِطَع قِطَع ونشويها لما تِحْمَر ... ونديرها على فتة الحمص ... ما أطيبها ... أزكى من هيك ما فيه ... وطبعا عليها الحمص الحب والبقدونس والكمون ... وكول لما تشبع ... وطبعا بتضل عليها من ساعة الصبح للمسا ... هادي يَمْ ... أكلة ... صبة بطون ... بتضلك عليها لغاية العِشَا ... بِتحِسش بالجوع ... إذا أكلت الصبح فتة حمص ... أبداً ... ولا بييجي على بالك الغدا إطلاقا... بتعمل صبة بطون في بطن الواحد ... بتضلك شبعان لما يَدُوب العِشَا لما ييجي عَبَالك تاكل ... مشهورة .. هادي معروفة ... يعني إن بَأعزِم واحد عالغدا وبِقُولي والله مش جاي على بالي آكل ... بأقُلو أكيد أكيد عامل صبة بطون ... فاطر فتة حمص ؟!!! بِقولي آه بصير يضحك ... معروفة يعني ... فتة الحمص بطون بتعمل في البطن ... بتضلها إمْلَيْسَة على دماغ الواحد وبطن الواحد لغاية العِشَا ( يضحك المبحوث بقوة ) هادي إلي هي الأكلات المشهورة ... فتة الحمص والحمص والفول والفلافل في الصباح من أزكى الأكلات عِنا في الفطور "

طيب شو بتحبو جنب هادي الأكلة ؟ يعني كيف بتحبو تاكلوها ؟ 
" هُوا عامة بِحُطو  جنب فتة الحمص أو صحن الفول أو صحن الفلافل ... عامة في بِحطو كماليات جنبها ... مُشَهِيات ... مُقَبِلات ... زي مخلل اللِفِت ... زي الزتون الأخضر أو الزتون الأسمر ... أو في ناس بِتحب الفجل ... بس الفجل مش مُحبب طبعا ... مش مُحبب ناكلو الصبح ... لإنو بتعرف الغالبية عِنا معروف الفجل بيعمل ريحِيَّة في البطن وغازات ووجع بطن ... فَبِنْفَضِلهُوش يعني ... بس إنما ممكن إنحط طرشي بِتِنجَان ... ممكن إنحط طرشي خيار ... ممكن نحط لمون مكبوس ... مخلل اللِفِت ... في ناس بيعملو المخلل تبع الزهرة ... في بيعملو شرايح عصاعيص الملفوف ... بِخَزنوها ... حلوة كتير كتير في الأكل ... هادي نقنقة هيكد ( نقنقة : لفظ بمعنى التسلية ) الواحد بياكل فتة الحمص وبِنَقنِق جنبها ... يا بِحُب ياكل طرشي بِتنجان طرشي خيار .. .لمون مكبوس ... مخلل معمول ... هادي من المُقَبِلات والمُشَهيات يعني ... وهادي الأشياء كل عيلة بتعرفها ... وهادي الأشياء بِتِنعمِل يدوية ... وبعد ما الواحد ياكل ويشبع وخَلَص يِسَجِح ( يِسَجِح : لفظ يُقصد به أن يَجْعَص أو يرتاح أو يستلقي ويسترخي ) ويغسل إيديه ... و السيجارة عطول الخط في تُمو ... يا بنت إعملي شاي ... بنشرب الشاي وبعدها بيطلع الواحد بِتسَهل على شُغلُو ... وطبعا الشاي مزاجات هادا ... ملهوش صفة معينة عند أهل غزة ... فيه مزاجهم بِحُبُو يشربو الشاي اتقيل ... فيه من إلي بِحُبُو خفيف ... هادا بيرجع لمزاج الإنسان ... يعني الشاي ملهوش صفة محددة ... يعني الشاي لازم يكون بصفة محددة والكل يشربو ... لأ ... أنا أَمْرَار               ( أمْرَار : بعض المرات )  بَحُب الشاي تقيل ... يعني مثلا زوجتي بِتعملي الشاي بأقلها خفيف ... هاتي كمان كيس حُطيه هِنا عشان يتقل ... فَبَحُط كمان كيس عشان يِتْقَل الشاي ... وأمْرَار بأحط زنجبيل ... قطعة زنجبيل بأشتريها من السوق وبأقشرها وبأحط قطعة في الشاي ... بتعطي نكهة جميلة جدا للشاي ... وبتضيع الدوحة ... وبتطهر المعدة ... مفيدة للجسم ... يعني فايدة للجسم .. .الزنجبيل أفضل من النعنع وأفضل من أي شغلة تانية ... أو ورق لمون ... لباليب اللمون ... لما يكون فيه لباليب طرية ناعمة ... إلي هِي اللمونة تاخد لباليبها واتْكَسِر الورقة واتحط عليها هالشاي زي النعنع ... اللللله ... يعني الواحد لو شربها مَرة عمرو في حياتو ما بِنْسَاها ... لكن هادي المزاجات بتضل مزاجات يعني ... الشاي أو المِسْكَفيه أو القهوة بتضل مزاجات ... لكن الغالب على شعبنا في غزة إلي هُو شرب الشاي بعد الفطور ... وفيه بدو يشرب إتقيل ... وفيه بدو يشرب خفيف ... لكن غالبا الشاي بِنعمل خفيف وإلي بِحُب مثلا يِعملًُو شاي إتقيل بِحط بزيادة كِيس في كُبَايتُو وبشرب الشاي على مزاجو ... زي السكر الزيادة ... في واحد بِحُب سكر خفيف وفيه واحد بِحُط تلت معالق سكر ... وفي وسط ... يعني هادا مزاج ... سكر خفيف أو سكر زيادة مع الشاي " 
إنتو عيلة معروفة بحب الإشي الحلو ؟ 
" طبعا إحنا في العائلة تَعِتنا ... عائلة المدني مشهورة ومعروفة ... بنحب دايما كل الأشياء الساخنة إن كان القهوة ولا الشاي ولا النِسكفيه أو القِرفة في أيام الشِتا ... كلها سكر زيادة ... كلو سكر زيادة ... وبِنْقُلهُم الحِلو بِحُب الحلو ... ( يضحك المبحوث )  الحِلو بِحُب الحلو " 

" أيام الشِتا إحنا بنشرب  الشاي وبنشرب السحلب سكر زيادة ... بنشرب القِينَر ... يمكن فيه كتير من الناس بيعرفوش إيش القِينَر ... مَعنو القينر من أشهر الأشياء في قطاع غزة بس أنا ملاحظ كإنو إندثر والناس نِسْيَتُو ... وهادا من مشروبات الشِتا الرئيسية ... ومن المشروبات إلي بِتْدَفِي البطن وبِتْدَفي الجسم ... القينر إيش هُوا القينر ؟ القينر كان بُطُلبُو في الأسواق زي ما بُطُلبُو الشاي ... في الشِتا تقول للقهوجي ... يا فلان أربعة قينر ... خمسة قينر ... بدل القهوة ... أيام الشِتا خاصة لما تكون الدنيا برد وبْتِشتِي ... والقينر إيش هُوا ؟ عبارة عن مشورب قِرْفَة ... عبارة عن قِرفَة مَغليه بِنحَط عليها شوية مكسرات وبِشْرَبْهَا الواحد ... منها بِتْدَفِي الجسم ومنها طعمها طيب كتير كتير ... أزكى من الشاي ... بس هالأيام كِنُو الناس نِسيوهَا !!! أو مَتْعَوَدُوش عليها !!! لكن على أيامي أنا ... يعني أيام ما كنت أنا في الثانوية العامة ... سن الشباب ... وعندي كان قهوجي في الحارة هِنا ... الله يسهل عليه أبو عارف حرزالله الله يرحمو ... ما أصَدِق إنو ييجي أيامها موعد الشِتا ... يُقُلي يا محمد خَلَص عارفك بِتْحُب القينر ... أبو عارف حرز الله الله يرحمو ... فالقينر والشاي والقهوة ... يعني المشروبات هادي حسب الموسم ... يعني الشاي كل وقت ... لكن في مواسم ... مثلا السحلب بِكْتَر كتير في غزة في موسم الشِتَا ... القينر أيام موسم الشِتا ... لكن الشاي والقهوة هادي على طول السنة ... معروفة يعني ... والنسكفيه كمان ... النسكفيه مشروب جديدة علينا طبعا ... بنشربها طبعا ... الواحد حسب مزاجو طبعا بِحُب يشرب شاي ... قهوة ... نسكفيه "      

كثير من الناس بيقولو الشاي بيعدل الدماغ أو بيعدل الراس ... لماذا ؟ 

" هادي الكلمة كلمة شعبية إنو الواحد بعد ما ياكل ويِملي راسو في الأكل ... فول أو حمص فَبِيجي يِقًُلك يا فلان إلحقني بِكُبَاية شاي بدي أعْدِل دماغي ...  معروفة هادي الشغلة في غزة ... كلمة صارت شعبية والكل يقولها ... وهيا شغلة يعني ( نفسية ) عملية شرب الشاي بعد الفطور وعَدِل الدماغ ... وأكتر ناس بِقُولو الكلمة هادي شاربين الدخان ... واحد بيشرب سيجارة ... آآآه بِقًُلك بدي أعْدِل راسي ... سيجارة وكباية شاي ... يا سلااااام عَدَلِت راسي ... هلقيت فَتَحِت عِنَيَّا ( عيوني )  ليش ؟! خَلَص هيك ... هِيا لا بِتعْدِل راس ولا بِتِعْدِل إيد ... هيا الشغلة كلها شغلة نفسية بس ... هوا إحساس نفسي ... شعور نفسي ... وكلمة إتْعَوَد عليها ... خَلَص بدي أمَخْمِخ أو بدي أعْدِل راسي بِقُولك ... هات صُب كباية تنتين ... يا سلااااام هالشايات ما أحلاهم ... والله بيعدلو الراس ...  بِمَخْمِخُو ... كلمة أصبح مُتعارف عليها ... شائعة في غزة وأصبحنا متعَودِين عليها إحنا في غزة ... وبنحكيها بعض مرات للضحك بين بعض يعني ... كلمة شعبية وحالة نفسية بِتِشْعِر الإنسان إنو بالفعل راسو إنْعَدَل ومَخمخ بالسيجارة ( يضحك المبحوث )  بس لا أكتر ولا أقل ( يواصل المبحوث الضحك )
في غزة هل تُفَضِل العائلات عمل الفول والحمص في البيت أم شراؤه من المطاعم؟  
" والله بالنسبة للفول والحمص غالبية الناس ... غالبية العائلات تُفضل إنو تِعمل الفول والحمص في بيتها ... خاصة يوم الجمعة ... يمكن باقي الأيام لإنشغال الأسرة ... الزوجة العاملة ( زوجة المبحوث عاملة في سلك التعليم ) والولاد والزوج إلي بيشتغلو طبعا بِقدَرِش يعمل الفول والحمص في بيتو ... بس يوم الجمعة لإنو قاعد الصبح بكون في الليل ناقع الحمص والفول وإمستويه وبِصَبِح الصُبُح طبعا بِعْمَلُو على إيديه ... ومن المفضل إنو الواحد يعمل الفول والحمص في بيتو ... لإنو أزكى وأطيب ... أحسن من عِدة نواحي ... ليش بنقول إنو الشغلة في البيت أفضل من عند الزلمة ... لإنو أول شيئ الفول إلي أنا بَجِيبُو على بيتي بأجيبو من النوع الكبير والغالي والممتاز ... هادا أول حاجة ... تاني حاجة أنا لما بَعمل الفول في بيتي ما بَحُطِش عليه حمض اللمون ... الزلمة بَرَه ... الأسواق في الخارج أو البياعين أو المطاعم بِحُطُو عليه حمض اللمون  بدل اللمون ... أنا في بيتي بكون عندي لمون بأحُط عليه لمون الحُر الأصلي ... وبأجيب اللمون وبأعْصُر وبأحُط عليه لمون ... تالت حاجة ممكن الزيت كمان ... الزيت إلي أنا بأحطُو على الفول في بيتي غير زيت الزتون إلي عند الزلمة ... إلي عند الزلمة مش ممكن يكون زيت زتون ... بِتْوَفِيش معاه يستعمل زيت زتون أصلي ... بتلاقيه بِحُطِلك معاه سيرج مخلوط بزيت ... لكن إحنا عِنا في بيوتنا طبعا زيت زتون أصلي ... بآخد الزتون بَوديه عالمَعصَرة ... بشتريه من السوق وبأعصُرو على حسابي ... الزيت إلي هوا من الزتون السِرِي ... بِطْلَع خَضَارو غير شكل ... طعموا غير شِكل ... ريحتو بِتْفَحفِح لسابع دار ... مش ممكن زلمة في المطعم يحُطِلك زيت زتون أصلي ... مستحيل هادا الكلام ... عشان هيك بنقول إنو الفول في قلب البيت أفضل وأطيب وأحسن وخاصة الزوجة في قلب البيت لما تعمل الفول بإديها ... يا سلام ما أطيبه ... والحمص نفس العملية ... الحمص لما أنا بأعملو في بيتي ... يعني أنا بأستويه وبأسلقه وبأعملو في الخَلاط مَبَزِدِش عليه أي حاجة ... بَحُطِش عليه الإضافات إلي بعملها الفَوال أو صاحب المطعم ... صاحب المطعم علشان يعمل الحمص معروف إنو بِحُطو على الحمص وبِخلطُوه مادة مُبَيِضَة ... المُبَيض هادا أول شيئ بِبَيض لونه ... تاني شيئ بخليه يِجمد شوية ... بِشِدُو ... لكن المُبَيض هادا عبارة عن إيش ؟! سموم ( يقولها المبحوث بإنفعال واضح ) هادي عبارة عن صبغة بيضة ... مُبَيِض ... فشي منو فايدة ... بيعمل سرطنة في المعدة ... والحكومة منعتو أساساً في الأسواق ... لإنو هادا مادة ضارة للصحة ... عشان هيكد بقول أنا لما بعمل الحمص في بيتي الصُبح يوم الجمعة وغير يوم الجمعة ... بأعمل الحمص وفتة الحمص ... طبعا كل واحد  ( سهل يعرف كيف بِنعمل )  ... الشعب في غزة هِنا تسعة وتسعين في المِيَّة من الناس عندهم الخِبرة وعندهم الطريقة كيف يعمل الفول والحمص أو فتة الحمص ... عملية سهلة ... سهلة جدا ... فتة الحمص بتعمل الحمص بدون مُبَيض طبعا ... حُمص عَالحِل مش مخلوط ... بتنقعُو وبتضفلُو الليمون والملح والخبز بِتفِتُو في َمَيَّة سُخنة وبتعَصْرُو وبتضيف عليه الحمص وبتخلطه كلو مع بعض وبتْرُش عليه هالسماق ... بيكون على وجه الصنية سُماق والكمون وبِتْرُش شوية هالحمص الحب وإذا فيه شوية لحمة ... وطبعا الطحينة أساسية ... الصحينة أهم حاجة ... الطحينة الأصلية ... الصحينة البيضة تعت السمسم الأبيض ... أساسية في عمايل الحمص ... طبعا كل الناس عارفين إنو الحمص أساسي في عَمايلو إلي هِيّا الطحينة البيضة ... بس ... هادي أولها وهادي آخرها ... وكتير ناس بتاكل فتة الحمص خاصة يوم الجمعة ... يعني أغلب العائلات في غزة يوم الجمعة بِفَضْلُو أكلة فتة الحمص الصُبُح ... لإنو بِتجمَع العِيلة كلها ... بِتجمع العيلة كلها ... يعني الأسرة الوحدة مثلا بكون فيها ست تنفار عشر تنفار مستحيل يِنجمعُو الصُبُح مع بعض ... واحد بيطلع الصبح بدري ... وواحد متأخر ... واحد بيقوم ... وواحد طِلِع ...  بس يوم الجمعة عشان عيد وعُطلة بتلاقي الزوجة العاملة وزوجها وأولادها العاملين وكناينها ... كلهم متجمعين ... فبتكون جمعة للجميع ... فبتكون فتة الحمص حَلَّت لهداك اليوم عالفطور ... أحلى حاجة ... بِتْجَمِع الناس على فتة الحمص " 

تقول في كلامك إنك بتعمل الحمص بإيدك ... في ناس بيقولو إنو دخول المطبخ للرجل عيب وهذا عمل النسوان  ... ما رأيك ؟ 

" بالنسبة للرجل طبعا المفاهيم والعقول في غزة مش كلها واحد ... كل إنسان البيئة إلي عايش فيها بتأثر عليه ... التعليم ودرجة التعليم مهمة جدا ... مستوى التعليم بيأثر عليه ... الإختلاط ... البيئة إلي مختلط فيها بتأثر عليه ... كتير كتير في أشياء كتير بتأثر على الإنسان وخاصة في مرحلة الطفولة ... أهم حاجة مرحلة الطفولة لإنو التعليم في الصِغَر كالنقش في الحجر ... أنا عايش في بيئة مُحافِظة وهادي البيئة المحافظة أبويا أو أعمامي أو البيئة إلي حواليا متعلمين إنو الشغل هادا معروف للمرأة بس ... الرجال ملهوش دَخَل فيه ... الرجال ما بِخُش المطبخ إطلاقاً ... معروف ... هدولا الجماعة عالة محددة معروف إنو هدولا خَلَص متعودين إنو المَرة هيا إلي بِتفوم بواجب كل حاجة في قلب المطبخ ... والرجال ما عليه هوا وولادو بس يقعدو عالأكل ... هيا عند الفطور وعند الغدا تحضر كل حاجة ... وعند العَشَا نفس العملية ... يا مَرَة حُطي ... يا مَرَة هاتي ... هادي المفاهيم حسب إلي إتعَودُو عليه ... لكن في ناس مفاهيمهم واختلاطاتهم وعشرتهم مع الناس بتختلف ... هي أنا واحد من الناس مثلا عِشت في بيئة غير ... مش عيب عِنا ... بعض الناس بعتبروها عيب ... بِقُلك كيف الرجال يِخُش جُوا يعمل سلطة ولا يقلي بيضة ولا يساعد مرتو !!! لا ... عيب ... بترجع للمفاهيم ... هيا الشغلة لا فيها عيب ولا  فيها حاجة ... التعاون بين المرأة والرجل مش عيب ... مش عيب إطلاقاً ... بالعكس مُحبب وبِزِيد التواصل والتراحم إذا كان بين المرأة وبين زوجها وبين الرجل وبين إولادو ... هادي مفاهيم غلط إنو الرجال خَلَص مش لازم يِخًُش المطبخ ... هًوا بيئتو هيك ... إتعلم من أبوه ومن إمو ... لكن مَهِيَاش شيئ أساسي في المجتمع الفلسطيني ... أنا بعرف ناس كتير من أصدقائي عاشو في الغُربة ... والشغلة هادي بالأكيد نفعتهم في الغربة ... يعني الشاب إلي بكون متعود يكون وهُوا من مصغرو ... يشوف إمو إيش بتعمل إيش بِتسوي يتعلم منها الشغلات البسيطة بلاش الشغلات الكبيرة ... الشغلات البسيطة ... كيف يعمل الفول ... كيق يعمل الحمص ... كيف يعمل الفلافل ... كيف يِعْمَلُو طبخة صغيرة زي الملوخية زي البامية ... شغلات بسيطة ... بتنفعو هادي الشغلات لو إتغَرب ... لو راح في الغُربة ... إتعاقد مع دولة تانية ... كانو زمان  في غزة عِنا يتعاقدو على سعودية وعلى قطر وعلى البحرين وعلى دبي ... يِطْلَعُو في الخارج ... فلو كان الشب ما بيعرف يعمل حاجة بدو يِحُط كل مَعاشو ( الراتب الشهري ) أكل في المطاعم  ... لكن بالعكس لو إنو متعلم بِقدر يشتري المكونات الأساسية ... يروح ينزل على سوق الخًُضرة يشتري بندورة يشتري خيار ويشتري طماطم ويشتري بطاطا يشتري فلفل ... ويشتري كل أغراضو ويعمل طَبِختو في بيتو لأنو شب إتعَود واتعلم من أهله إنو يعمل الشغلة هادي في بيتو ... مش عيب ... الشغلة هادي بتختلف من أسرة لأسرة ... كتير في ناس طبعا بساعدو زوجاتهم مش عيب ... مش عيب إنو الزوج يساعد مَرَتُو ... أنا شايف زوجتي أم ولادي اليوم عليها غسيل وملعون أبو سلسبيل أبو الدنيا كلها ... تعبانة ومش قادرة تقف مسكينة وكمان أروح اجبلها ملفوف ولا أجبلها محشي ... إتْقَور المحشي وتعمل محشي وتُلَال غسيل عليها ... لا والله بأساعدها... بقعد أنا بأحط الصنية بأدير البتنجان وبَدير الكوسة وبأقَوِر معها الكوسة ... بأجيب الرز بأنقيه بأخلطو وبأعمل الحشوة وبأحضرها ... الرز مع البصل مع شوية سمنة مع شوية ملح مع اللحمة وبأحشي وبأوضب ... ممكن هيا تيجي تكمل الطبخة عني ... مثلا تاخد الطبخة وتعمل عصير البندورة إلها ... مش عيب ... أبداً مش عيب ... لكن في بعض العائلات إلي بتعتبر نفسها يعني هَاي هَاي ... عندهم عيب ... عندهم إتكيت ... الإتكيت مش لازم ينكسر ... إنو الزلمة يخش في المطبخ يعمل قهوة يعمل شاي ... طَبْ وإيش فيها ؟!!!! 

أمْرَار بتكون المرأة مثلا بحالة ولادة ... ولدانة ... والدار مليانة ناس ... فشي حد يعمل شاي ... فشي حد يعمل قهوة ... عايزين أكل عايزين شُرب ... ممكن أختي تيجي تساعد ... لكن الأساس لمن يكون الزوج متعلم بقدر يشيل هم كبير عن مَرتُو ... لازم هيك ... كيف المرأة نصف المجتمع ؟ بس نصف المجتمع بس بَرَه يعني ؟!! لا نصف المجتمع في البيت كمان ... المرأة نص المجتمع إنك تساعدها في بيتها ... تساعدها في ولادها ... هي بِتعمل وبتطبخ وبتغسل وبتعلم ولادها ... وإيش المانع إنو جوزها يساعدها في البيت ؟!!! إيش المَضَرة ؟!!!
بالعكس محبوب عند الله وعند رسوله ... وربنا كمان بُحُمْدَك وبشكرك " 

ماذا أفطرت اليوم ؟
" والله أنا اليوم إفطرت حَلَيُون ... والحَلَيون هادا شريتو من عند الجامع الكبير ... باب الجامع الكبير عند أول السوق ( الجامع الكبير : المسجد العمري الكبير ) عند مَرَة هناك إمْبَسْطَة بِتبِيع حَلَيُون وبتبيه الهِنْدبة وبتبع اللسان ( كل هذه الأشياء عبارة عن نباتات تكون في فصل الشتاء ) وطبعا أنا صَبابتي هادا الأكل في الشِتا ... كل يوم بأنزل على سوق الخُضرة إن كان في سوق الزاوية ( أحد أقدم الأسواق في قطاع غزة ) أو سوق المعسكر جنبنا بأَدَوِر على الهِنْدبَة وعلى اللسان والحَلَيُون ... ونادر ما ألاقيه نازل ... لكن الحمد لله الموسم هادا موجود ... العام الماضي مَكَنِش ... العام الماضي مَكَنِش إطلاقاً ... لا الهِنْدبة ولا اللسان ولا الحَلَيُون ... السنة هادي الحمد لله لَقيته موجود ... الحَلَيُون موجود والهندبة موجودة واللسان موجود ... فأشتريت من عند المَرَة إلي جنب باب الجامع الكبير ... شريت منها من كل نوع نص كيلو نص كيلو نص كيلو ب 8 شيكل النص كيلو ... وطبعا بأحُطُو في البيت والدنيا هلقيت سقعة وبَرِد مَبِخربِش طبعا لإنو خُضرة ... الحَلَيُون مثلا بَحُطه مع باقي الأغراض في الثلاجة وكل يوم بَطَلِع شغلة بَكُلهَا ... بَشَكِل ... فاليوم أنا إفطرت حَلَيُون ... الحَلَيُون هادا عبارة عن نبات طُولي بيطلع مفش إلو ورق بِطلَع هيكد طولي ... وخضاره حلو وأغلب طُلُوعه بكون بين الصَبِر ... إلي هُوا حدود البيارات ... بين الصَبِر طالع عند جذور الصبر ... والهندبة بردو نبات شتوي بِطلَع مع المطر زي الخُبيزة بالزبط ... فطبعا العِيال الصبح غَسَلت الحَلَيُون وبْتُفُرمُه وبتفرملها بصلة معاه وبتخربطه مع البصلة وبِتقلبه على الغاز ... بِتْسَتويه وبعد ما يستوي ويِدبَل يعني يدبل عالآخر وبِطنْطُشِلْنا عليه بيضة ولا بيضتين حسب الكمية وشوية ملح وفلفل أسود وكول ... كُول وإدعيلي ... يا إما الهندبة ... الهندبة بردو نبات حلو وجميل كتير كتير وطعمو جميل ومفيد جدا وفيه فايدة كتير كتير للجسم وأغلب الفايدة مع الحديد زي السبانخ ... وفيه شغلات تانية زي ما بعرف أنا ... أو الخُبيزة مثلاً ...الخبيزة بِنجيبها وبنعملها بطريقتين ... يا إما بِعْمَلوها مع المَيّة إمْفَتَلَة عليها مفتول وبِغلوها طبعا ... زي الملوخية بعملوها وبِلقطوها ... طبعا الخبيزة بِتنعمل إمْعَصَرَة ... إيش إمْعَصَرَة؟ يعني بِحطوها في المصفاية ... طبعا بعد ما تغلي الخبيزة وتْسَتويها عالآخر وتدوب الخبيزة بتديرها كلها ... بِتكُب مَيّتْها ( الماء ) وبتبدا إيش ؟ إتْعَصَر بالخبيزة من وين من المصافية تعت إيش ؟ إلي كنا زمان نُعصُر البندورة فيها ... بتْعَصِرها عشان العروق تطلع عَشَقة والي هوا اللب تبع الخبيزة ينزل لحاله من المصفاية ... هادي المْعَصَرَة ... وبتدير عليها مَيّة وبِتحُطها عَقَلب النار وبعد شوية طبعا بتستوي ... من الأساسيات بِدُقُولها قرنين فلفل أو قرن فلفل مع شوية جرادة ... والجرادة أساسية جدا جدا جدا في طبيخ الخبيزة ... بدونها الخبيزة ما إلها طعم ... قرن الفلفل مع البصلة مع الجرادة الناشفة بِدُقوها وبِديروها على طبخة الخبيزة عشان إتْفَحفِح ريحتها وما شاء الله عليها ... وفي الآخر بتستوي وبِتْنَزِل الطبخة المَرَّة عن النار بتكون قادحة مش تومة لأ بِقدَحُولْهَا بالبصلة ... بتقدَحلها بصلة المَرَة وبِتحُط عليها وكول خبيزة ما أحلاها " 
طيب جيل اليوم ... مثلا أولادك بحبو مثل هادي الأكلات ولا بكرهوها ؟ 

" لأ الأكلات هادي ولادي بِحُبوها خاصة طبخة الخبيزة إلي هيا المْفَتَلَة بِحُبُوها ولادي ... وأكلة الحَلَيُون بِحُبوها كتير كتير ... أكلة الهِندْبَة حَبوها كتير كتير لإنها مش طبيخ ... مش طبيخ ... عبارة عن ورق إنتا بِتْجيبه وبِتْقَطِع الورق تاع الهِنْدَبَة أو ورق الخبيزة ... والخبيزة بنعملها بطريقة تانية إحنا غير المَيّة والمْفَتَلَة ... يعني إحنا ممكن نجيب الخبيزة ونغسلها ونقَطِعهَا بالسكينة وبِنحُط عليها بصلة وبِنْقَلبها مع البصلة بس ... بدون ما إنْحُط عليها لا مَيّة ولا مْفَتَلَة ... بِنْقَلبها تقليب ... الخبيزة مع البصل ... لغاية ما تدبل عالآخر مع شوية رشة ملح وفلفل أسود وبِنْديرها بالصحن وكول ... في ناس بِعملوها بطريقة إيش ؟ الطبيخ ... يعني بِحُطو عليها مَيّة وجرادة ناشفة والدَّقَة ... كذلك الحَلَيُون ... الحَلَيُون ما بِنِعْمِل طبيخ ... بِنِعْمِل كأكلة يعني مع البصلة والبيض وشوية ملح عليه وبِنقلبها عالنار مع البصلة ... والهِنْدبة نفس العملية ... الهِندبة بِتقَطعها وبتحط البصلة معاها وعلى النار بِتْقَلبها لما تِدبل وبِتْحُط عليها بيضة وبتاكلها ... طبعا ولادي داقوها حبوها كتير كتير ... طبعا ولادي مَكَنُوش بِعْرفوها بالأول لإنها أكلة مش متواجدة بالسوق كتير ... هادي بِتِنزِل في موسم الشِتا ويدوب يدوب تلاقي كل أسبوه مَرَّة واحد بِبِيعها ... عشان هيكد أنا بَنْزِل عالسوق كتير أدَوِر عليها ... لكن هيا جميلة وطعمها حلو وأي واحد بياكلها بِحُبهَا " 

في من جيل اليوم بيقرف من هادا الأكل صحيح هادا الكلام وليش؟  

" والله المشكلة في جيل اليوم إنهم نِسْيُو ... أو في بعض العادات والتقاليد تعتنا تقريباً ... بقدرش إقول إنتهت لإنو في بعض الناس لِسا متمسكين فيها وأنا واحد منهم ... يعني أنا لحتى الآن متمسك بالعادت والتقاليد إلي أنا إرْتَبِيت عليها وبَعَلِم ولادي عليها ... لكن في ناس كتير نسيوها يعني زمان كنا إحنا مثلا في الدار هِنَا أيام الوالد والوالدة الله يرحمهم ... مثلا نجيب كرشة العِجل أو كرشة الخروف وتقعد الوالدة تشتغل ... يا سلام هداك اليوم أحلى يوم عِنا إنجيب هالرجلين تعون العِجل ولا رِجلين الخروف وتغلِيهُم الوالدة وهالفوارغ ما أزكاها ... وياعيني يا عيني لو كانت إمي الوالدة تِحْشِي السَبَع ضَرَاير في الكرشة ... ما أطيبها ولا أزكاها ... لكن تعال لجيل اليوم ... جيل الويوم بس يشوف الكرشة ولا يِشُم ريحة الكرشة إعْ إعْ إعْ إيش هالقرف هادا ...  إيش هادي الريحة ... ليش ؟ لإنو متعَوَدِش عليها في البيت .. ولاَّ أكلة الفسيخ ... اليوم في ناس أنا بَشُوفهُم بس يِشُم ريحة الفسيخ أُف إيش هالقرف هادا ... إيش بتاكلو قاعدين !!! ليش؟ لإنو إحنا إتأثرنا بالوضع إلي كُنا فيه ... يعني بعد إحتلال        67   ودخول اليهود عِنا وغالبية الشباب ... الجيل هادا إتأثر كيف ؟ إتأثر من علاقته واندماجه بالمجتمع الإسرائيلي ... العُمَال ... فئة العُمال من الشباب إلي مَضُو عشرين سنة ولا خمسة وعشرين سنة يِعملو في إسرائيل ... يِنزل في الأسبوع مَرَة على غزة ... أو يِنزل في الشعر مَرَة على غزة ... بِدك هادا يتعلم عادات غزة ويشوف الطَبايخ إلي في غزة ؟!!! هادا تعلم على طبايخ إسرائيل وعلى أكل إسرائيل ... عالمطاعم في إسرائيل ... تْعَوَد ياكل البُفْتِيك والسندوشات الفلافل وعلى الفسيخ النِي هادا عند الغدا وأكلة فاصوليا عُلَب هناك ... ونِسيُو الطبخات ... نِسْيُو السُمَقِيَة نِسْيُو الرومانية نِسْيُو الخبيزة ... بِعْرَفُوهاش ... نِسْيُو الفُقَعِية ... بتعمل اليوم إنتا للولد طبيخ عدس في قلب الدار بقلك إع إيش إلي عاملينه اليوم عدس !!! أنا طالع بَره آكل ... ليش ؟ لإنهم خَلَص جيل الشباب إلي إرْتَبَا في غزة ( تَرَبى ) وعِمِل في إسرائيل واتعود في إسرائيل وكان بعيد عن علاقاته الإجتماعية هِنا مع أهله ... كل شهر يِيجِي مَرَة ... العُمال كانت تِيجي كل جمعة مَرَة على اهلها ... ما يصدق يِبات ليلة عند اهله ويِصَبِح من الصُبُح يَم ... ييجي يوم الخميس ... يقعد بس يوم الجمعة ... أو يِرَوِح يوم الجمعة في الليل ... يقعد السبت ... كان عيد اليهود السبت ... ييجي بالليل بس ينام هديك الليلة ... يقعد السبت مع أهله يدوب يعمله أكلة ... يروح عند الزلمة ياخد سندوش شاورما ... ويوم الأحد من الساعة تلاتة الصبح في سيارة المرسيدس طالع على إسرائيل على شغله... هادا من وين بدو يتعَود على الأكلات الفلسطينة تِعتنا ... من يوم بِدو يِتعود على الفول والحمص والفلافل والأكلات الشعبية تعتنا .. أنا في عندي ناس لليوم بِتقله طبخة سُمَقِية ولا فُقَعِية ولا رومانية بِقُلك إيش هادي ؟ من إيش بِعْمَلُوها ؟!! ليش ؟ لإنو الجيل الحالي جيل إسرائيل بَسَمِيه أنا ... الجيل إلي إرتَبى في إسرائيل تأثر بالعادات والطبخات والحياة الإسرائيلية ... يعني كتير في شباب كانو بِخدمو في مطاعم أو بِخدِمُو في بيوت ياكل من أكل المَرَة اليهودية إلي بِتُطْبُخُه ... فَنِسي ... نِسْيُو شيئ إسمو الطبخات الشعبية في غزة "

بس كمان فيه بعض العائلات ما بتاكل بعض الأكل ؟

" طبعا زي ما قلت أنا ... هِيا الشغلة بِتختلف من بيئة لبيئة ... مش كل البيئات ... يعني في بيئات لغاية اليوم هُما وولادهم وصغارهم وكبارهم بِجِيبه الكَرشة وبقعدو كلهم عالكرشة وكل الكَناين بِحْشُو وكلهم بياكلو ولا بِقرفو ولا حاجة ... ليش ؟ لإنو البيئة ... البيئة إلي هُما عايشين فيها بِتْخَليهم يِتعَلمو لا يقرفو من الكرشة ولا من أكل الكرشة بل بالعكس بِتْفَنَنُو في إنهم يَضِيفو شغلات عالكرشة تكون أزكى ... زي إيش مثلا ؟  كُنا زمان لما نعمل الكرشة إحنا مَكُنَاش نقليها كنا نَكُلْهَا ... عيارها تنسلق وتِنْحَط ... بِتِنْدَار بهالطنجرة بالحِلَة الكبيرة تسعين كْبَاوَة ... أُقعد ... إلتمو العيلة حواليها وكل واحد بْيَاخدله كْبَاوة تنتين تلاتة والواحد يقعد يِعَضعِض ويِشِد في هالكْبَاوة لما ياكلها ... الكْبَاوة إلي هِيا يا عمي شقفة الكرشة إلي بِنْحَط فيها الرز وبْتِلتضَم ( أي تُخَيط ) ... بنسميها كباوة ... هادي إلي هيا بِقَطعو الكرشة عشان يِعملوها كْبَاوات ... بِقطعو الكرشة قِطع قِطع ... قد كف الإيد وبِحطو فيها رز وبِخيطوها من جيمع الشقات ... هادي الكْبَاوة بِسَمُوها ... آه فَكنا بنعمل طبعا ... إشي مستطيل إشي مْدَور ... فهادي طبعا مش كل الأسر بكرَهُوها ... لغاية الآن في ناس بِشْتِهيو الشغلة هادي ... زي ما قلت أنا بالأول في شغلات جديدة عند الناس إلي متعودين ياكلو كُرش بِدخلو تحسينات عليها ... إيش التحسينات ؟ إحنا مَكُناش نعرفها ... مثلا كانت الوالدة تعمل الكْباوات وإخوتي وأبويا وإمي وبعض مرات تكون عِنا خالتي وولادها نقعد كلنا ناكل ... كل واحد يَاخدلو كْباوتين تلاتة أربعة ... لما يِشبَع ... لكن جيل اليوم تفنن ... جيل اليوم صِرت أشوف انا ناس بِجيبو الكْباوات هدولا ... يا سلااااام ... بِقلُوهم بالإدام زي ما تقلي الجاجة وإتحمصها ... بِنِي بِنِي لونها ما ازكاها لما إتحمِصها ... لما تقليها بالإدام ... يطلع لونها بني ... كتير زاكية وخاصة إلي بِقُولو عَنُو المصريين  المُمبار ... إلي هُوا الفوارغ ... الفوارغ ... إحنا بنقول عليها فوارغ والمصريين بِقُولو عليها المِمبار ... الفوارغ هدولا إلي هِيّا المصاريين من أزكي ما يكون لما الواحد يِقلِيهُم وياكلهم ... يا سلاااام ما أطيبهم ... ويكون جُوا رز مفلفل ومتبل ... الللله مَفِش بعد هيك أكل  ... لكن في ناس إلي بِعْتِبْرُو حالهم من الناس الكُبَار ... طبعا مستحيل تلاقي ناس واحد شعبي من الشجاعية ولا من حارة الزتون يِيجي يِقُلك إعْ ومش إعْ على أكلة الكُرش لإنو هدولا جماعة مزارعين وفلاحين ومتعودين على أكل الكرش وأحب ما عليهم ياكلو كُرش ... لكن وين بتلاقي الشغلات هادي الإع وإع وإع ... عند أهل الرمال ... عند الناس الإتِكِيت ... يعني عند الناس إلي عاملين حالهم فوق الناس ... يعني بتلاقي عندو إتكيت ... لابس بدلة وقرافة وسيدي فَشَخْنِي ... وقاعد في فيلة وبس يشوف الكُرش ولا يشم ريحة الكُرش ... إع إع إع ... إيش هادا إلي عاملينه ؟!!! هادا إبن الرمال ( حي الرمال في مدينة غزة ) سيدي فَشَخني يعني لابس بدلة وقرافة وهندام وكيف يِمِد إيده عالكُرش ... أوه مش من أكله هادا ... أكله هادا دسم ولحم وكباب وشنيدسل ومش عارف إيش ... الحاجات الفاضية إلي مَلْهاش فايدة ... بِرُوحلِي على مطعم وبياكل أكلة شنيدسل يا إِمَا أكلة مش عارف إيش ... كلام كله دسم وكله بِسَكِر الشرايين والدهون ... فطبعا أهله إن كان هُوا ولا أبوه ولا إمه زَيُّو ... لإنو الأساس بِرجَع للإم والأبو ... الإم والأبو بِكونو في الدار مْأَنَفِين ... عاملين حالهم كُبَار ... الأكل هادا مش أكلنا ... الكُرش ... لا لا لا إع بِندخلوش بيتنا ... طيب الفسيخ ... لا لا لا إع ريحتو عاطلة ... بِنُنْتُق لما إنشمه ... هدول أهل الرمال ... لكن مش كل أهل الرمال ... طبعا في منهم ... ناس من أهل الرمال إلي هُما من سكان الشجاعية والله أعطاهم وشَرو أرضي وبَنُو بيوت لغاية اليوم بِجِيبُو الكُرش والفسيخ وبْيَكْلُوها ... بس يعني خَلَص هيا فئة من الناس الأكابر إحنا بِنْسَميهُم في غزة ... عندهم إنو الأكلات هادي يعني أكلات الطبقة الواطية ... الطبقة الفقيرة ... أكلة الكُرش والفسيخ الناس إلي فُقَرا ومساكين بِدَورُو عالكُرش وبِدَورو على الحاجات هادي ... أما هما أغنياء بياكلوش ما شاء الله غير لحمة ضاني ومناسف "   
يعني في تباعد بين طبقات المجتمع عِنا ؟

" يعني انا بقلك كمثال... هادا أنا بعتبره تباين في المجتمع الغزاوي الفلسطيني وهادي طبعا مش إنو شيئ عيب ... لأ ... بالعكس هادا الإختلاف بين فئة وفئة شيئ مَفيش فيه حاجة ... مَبِعْكِسش تنافر ولا إختلاف ولا تباعد بين طبقات الشعب الفلسطيني ... لأ... هادي شغلات شعبية كل واحد متعَوِد على البيئة تِبعتو وعلى الأكلة تبعتو ... يعني ملهاش أي إنعكاس سياسي أو إختلاف سياسي أو أي شغلة تانية ... لأ ... شغلات اجتماعية عادات اجتماعية ما بين فئات المجتمع وكل واحد متعود على حاجة ... زي الفلاح متعود في الزرع ياخدله هالفتة وهالخيارة ويِحُطِله حبة هالخيارة وحَبة هالبندورة وشوية هالملح ... وبِروح بِحُرُت الأرض وعند ما يتعب بِقعُد تحت الفَيَّة بقعد وبِمْزَع هالرغيف وبِغَمس ملح وبندورة مع هالفلفل ... معروفة يعني ... فكل طبقة يعني متعودة حسب البيئة تَعِتها ... الفلاح العامل وغيره ... لكن الأكابر إن كان في شًُغُلهم ولا في بيتوهم طبعا إلهم أكل حسب التَعَوُد تبعهم ... لكن مش بالشرط إنو الفقير مَبَيَكُلِش زي الغني ... لأ ... الفقير بياكل فتة بياكل أحسن أنواع الأكل ... بردو الفقير عِنا بياكل بس طبعا مش باستمرار ... مش كل يوم يعني ... يعني الغني ربنا منعم عليه وعندو فلوس يجيب كل يوم أكل وياكل خرفان وياكل أشكال وألوان وحلويات هادا بياكل إنما هِيا مستويات ... مستويات إجتماعية لا أكتر ولا أقل ... إحنا مثلا هي الحمد لله رب العالمين أخويا بعد فترة طويلة إتزوج وإتعَوَق حوالي 20 سنة ( لم يرزق بمولود ) وربنا الحمد لله رزقه مَرَة وحدة إجالو تلت توائم ... وطبعا عِمل عقيقة ... الحمد لله جمعنا الناس كلها ودبح عِجِل كبير ... واعملنا عقيقة وعَزَمنا الناس كلها ... المعارف من القرايب والجيران والحمولة كلها ... والناس شاركونا فرحتنا ... لكن أنا كلامي كمثال بدي أقول على كرشة العِجل ... كرشة العجل ... هينا دبحنا العجل إحنا قلت لأخويا سمير هات كرشة العِجل يا سمير خلينا نوديها عند أخت من خواتنا ونورح يوم الجمعة نلتم عليها كلنا ناكل ... أنا واخواتك وخواتك كلنا بنروح عند أختك هناك على طريق جباليا في الزرقة وهناك قعدة في البيارة عندها تحت هالزتونات ... بس نعمل هالكرشة ورجلين هالعِجل ويا سلااام أحلى أكلة ... وودينا الكرشة طبعا عند أختي وراحت مرتي مثلا ومرت أخويا عندها نَضفوها من الوسخ إلي فيها ونضفو السبع ضراير إلي فيها هادي ... معروفة السبع ضراير مشهورة في غزة ... نضفوها وجاهزة ... وإن شاء الله بُكرة رايحين إحنا عند أختي عشان الكل يشارك ... وَعَدِت أخويا عَسِبة الصُبُح النسوان كلهم يِرُوحو وأنا معاهم عشان نقَطِع الكرشة ... كرشة كبيرة بِتكفي ل50 نفر ... نقَطِع الكرشة ونجيب الرز ونعمله والكل يشارك فيها ويِطبخوها ونسحب حالنا بناخد هالطنجرة وعالأرض ... بنقعد تحت هالشجر وبِنْكَيِف وبناخد هالشِيَش وهالشَدَة وبنعمل هالشاي وهالقهوة عالمنقل ويا سلام أحلى جلسة وأحلى أكلة ... هادا إحنا ... لكن لو أنا جِبت واحد مثلا من العائلات إلي ماشالله عليها بلاش أذكر أسامي ... أسميها يعني ... لَبعدين يِقولو أبو أحمد بِذِم في حدا ... معروفة العائلات الكبيرة ... لو جِبتُو وقُلْتِلُو تعال اليوم معانا عالغدا وشاف الكرشة بدو مَحل ما إجا يرجع  ( يضحك المبحوث )  الله يِهَدي البال "  

هادي الجمعات على الأكل بتتكرر كتير ؟ 

" عامة الجَمعة حلوة ... في عِنا مناسبات بِتْجَمِع الأهل ... زي إيش يعني ؟ زي مثلا هادا اليوم إلي أنا حَكتلك عليه .. أخويا دبح عجل وعِمِل عقيقة وجمع الناس وطبعا الحفلة هادي زي ما جمعنا الناس بِيجو إخوتي وخواتي مثلا بِجتمعو عِنا كلهم في العمارة بيجو يشاركو الفرحة وطبعا بتغدو وكلنا بنقعد وبعدها بِنتعشَا مع بعض ... وبِرَوحُو ... في مناسبات تانية بردو بتجمع العيلة ... زي إيش مثلا ؟ أكلات زي مثلا عندي إبن بدي أجوزه ... إبني إلي بدي أجوزه أنا ... معروف طبعا إلي هيا ترتيبات الزواج معروفة إيش هيا في غزة العادات والتقاليد في غزة ... مش موضوعنا لكن إحنا بنقول كمثال يعني ... قبل العُرس بليلة في ناس بِعلمو غدا ... بدال ما يعملو ملاك للرجال في الصالات ... بِعملو غدا .. .بِعزم الدينا كلها ... بِدبحلو عجل او عجلين وبِعزم الناس ... بتكون فرصة للأسرة الوحدة ... للعيلة الوحدة إنهم كلهم يِتجُمعو  ويتوالفو مع بعض ويتحدتو مع بعض بعد ما تخلص حفلة الغدا  بِطلع الرِجَال فوق وبِحضرو حالهم عشان الدخلة بتكون يَم  نهار الغدا ... يعني في الليل بكون العُرس فبتكون مناسبة لتجميع الأسرة الوحدة ... في كمان شغلة تانية إلي هو قبل العُرس بليلة ولا تنتين في بِحُب يعمل ليلِيَة للشباب ( حفلة ) اللِيّلِية تعت الشباب هادي بِنْجَمِع إحنا الشباب ... والعريس بِجيب كل صحابه والعيلة طبعا ... يا إما بعمل عُرس عادي ... يعني الأغاني المتعارف عليها ... العادية ... وفي بِكُون هُوا شوية متدين بِعمل حفلة إسلامية فيها أغاني إسلامية وبترجع للأسرة أو صاحب العرس ... طبعا الحلفة هادي إلي هيا لِيلِيِّة الشباب من الأشياء الأساسية عِنا لازم نعمل أكل ... وأشهر الأكلات إلي بِنْسَويها في الليلة هادي إلي هي سُمَقِيَة ... بعد ما يِخْلَص كل الشباب يِغَنُو وخلص بدنا ننهي الحفلة الكل بيقعد ... يا شباب أقعدو بدنا ننزل الأكل ... وبِنجيب السُمَقِية ... بنكون مثلا عاملين 200 صحن سُمَقِية بصيرو هالشباب تعون العيلة يِنَزلُو الأكل للشباب إلي كانو في اللِيِلِيَة ... طبعا هادي بردو بِتجمع العيلة الوحدة ... الشباب مع بعض والرجال والحريم ... يعني بكون فرصة إنو تتجمع الأسرة والعيلة " 
أكيد في مشاركة من الحريم لعمل هادي الكمية من السُمَقِية ؟ 

" طبعا لما يكون فيه عُرُس عند أسرة ... طبعا المَرَة الوحدة ما بِتستطيع إنها تعمل الطبيخ هادا لحالها ... طبعا بتستعين بمين ؟ بِتِسْتَعِين بكناينها إذا عندها كناين ... بِتِسْتَعِين بسلَفاتها ... بِتِسْتَعِين بنسوان إخوتها ... مش عيب ... يعني أنا بدي أجَوِز إبني ... مرتي لحالها ما بتقدر تطبخ سُمَقِية ... 200 صحن تعمل لحالها !!! إيش بدها تعمل ؟!!! تفرم السلق والبصل واللحمة وتوزع الصحون ... طبعا لازم يكون مشاركة وبعدين بتكون فرصة هادي إنو كل نسوان إخوتي بتيجي بتساعد مرتي ... كل خواتي بِيجو بِسَاعدو مرتي في السُمَقِية ... يعني بِشتركو كل نسوان العيلة في تحضير الأكل ... لمين ؟  للشباب إلي هُما في اللِيلِيَة ... يعني متعارف عليه ... كل مَرَة بتقدر تيجي بتيجي وبتدخل المطبخ وإيش بتقدر تعمل بتعمل ... تعمل بصل ... تْفَرِم بصل ... تْفَرِم سَلِق ... يعني بتشارك في جانب من الجوانب ... هادا شيئ متعارف عليه ... المُساعدة ضرورية " 

طيب شو أفطرت مبارح ؟ 

" والله أنا اليوم إفطرت الحَلَيُون ... مبارح أنا كُنت عَمَال بَحَضِر على أساس كنت بدي أعمل إلي هُوا بيض مع الهِنْدبَة إلي عندي ... وأنا لِسا عَمَالي بَطَلِع الهِنْدبة من التلاجة والبيض طبعا محطوط على المزايكو ... لسا مَعْمِلْتهوش ...طلعت البيض و البصة والهندبة لسا ما غسلتها ... دقت عليا مرت أخويا فتخت الباب ... خير إن شاء الله إيش عايزة ... قالت بالله يا أبو أحمد إذا عندك جرادة ناشفة ... خَلَصَت الجرادة عندي وبدي جرادة ناشفة ... بَقُلها ليش بِدك الجرادة الناشفة ؟ بدك تعملي سلطة على هالصُبُح مع بصل ... تدقي تعملي سلطة !!! محدش بِياكل سَلَطة ... قالت لا ... لا بِدِي أعمل سلطة ولا دَقَـة ... قلت هَــا ليش بِدك الجرادة الناشفة ؟!!! قالت والله عندي ورق خُبيزة إلي إنتا أعطيتني إياه ... كنت أنا شاري خُبيزة من سوق المعسكر يمكن حوالي 6 حِزم كبار ... شفتها قلتلها خُدِيلِك هالربطِتين ... فَهِيّا إمْلَقطاهم ... قالت الخبيزة إلي أعطيتني إياهم بدي أسَوِيهُم عَبصلة أزكي ... بديش أعملهم طبيخ ... قالت أنا حضرت الخبيزة وفرمتها وعال العَال والبصلة وإجيت بدي أركبهم عَقَلب النار ملَقِتِش عندي إلي هوا الجرادة ... قلتلها حاضر يا سِتي ... رُحت جِبتلها جرادة ... قالتلي أجِبلًك صحن ... قلتلها والله أنا بموت عالخبيزة ... طالما إنتي صرتي عاملة الخبيزة وكتير خلص بِتعمَلِيها وهاتي صحن ... وبالفعل غابت عني عشر دقايق بس ... دَقَت الجرداة مع نتفة فلفل أخضر وسفحت الخبيزة مع البصلة 10 دقايق على النار وجابت صحن الصبح ... يعني فطرت مبارح خُبيزة من مَرت أخويا ... أكلة كانت طيبة من أزكى ما يمكن" 

طيب أول مبارح ؟   
" أول مبارح فطرت مع عيالي ... هي بِتطلع بدري ... بس هداك اليوم كانت مش طالعة بدري متاخرة لإنو كان عندها إجتماع في الوكالة ... قالت بدي أطلع متأخرة بديش أطلع عالمدرسة بدي أطلع عالوكالة عَطُول عالمتحف ... عندها إجتماع بالمتحف مع نُظَار المدارس ... فَقاعدة في الدار بِتحضِر فطور ... فراحت حَضَرَت فطور ولسا أنا بأقوم من النوم ... طبعا كانت عالمة إيش ؟ كانت سالقة بيض ... وفي عندي جبنة رومي وعندي لبنة بِنعملها على إِدينا من ترويب اللبن ... وزيت وزعتر وتون أسود ... مع شوية ططلي ... وطبعا انا متعود الصبح بِتجِبلي الصبح العيال مرطبان العسل بآخد معلقة عسل ... في ناس كتير متعودين على هيك ... بِحُبو العسل ... يعني كتير ناس بِحُبو الصبح يشربو عسل ... أنا متعود يعني إتجبلي الصبح مرتي مرطبان العسل مع المعلقة مع كباية مَيَّة ... قبل ما أفطر وقبل ما أفتح عيني وقبل ما أشرب سيجارة وقبل ما أشرب القهوة والشاي ... يَم بَفَتِح عيني من النوم وبَغَسِل وجهي وبِتْقُلي تفضل ... بشرب معلقة العسل ... بَدَوبها في المَيَّة طبعا حسب ما هُو متعارف عليه ... بَدوبها في المَيَة ... فاترة جدا ... لغاية ما يدوب العسل وبشربها ... وبعديها بقعد أفطر ... فأفطرت أول مبارح بيض مسلوق ... والبيض المسلوق مزاجات هادا ... في ناس بتحبو مسلوق كتير كتير كتير ... وفي ناس بتحبو بِرِشِت ... أنا من الناس إلي بِحبو البيض بِرِشِت .... يعني مَيِكُنِش مستوي كتير ... يعني بكون الصَفَار من جُوا طَري ... وأمْرَار بِكون لما تكَسِر البيضة من النص بتلاقيه إيش زي البرهم سال ... الصَفَار تبعها ... بنقول عنو بِرِشِت ... وأمْرَار بكون قاسي كتير كتير الصَفَار ... أنا بَحُبوش قاسي ... بِكُون مستوي كتير ... يعني بأحب البيض بِرِشِت ومرتي عارفة طبعي ... وبحطو في صحن وبَحُط عليه تقريبا فنجان قهوة زيت زتون من إلي عندي من أرض حماتي ... عندها زيت ما شاء الله عليه من الزتون السِرٍي الممتاز ... خَضَارُو وريحتو غير شكل ... بأدير عليه فنجان كامل على البيضة ... وبأحط نتفة ملح وشوية فلفل أسود وبَمْعَس البيضة مع زيت الزتون ... هادي من أطيب الأكلات إلي كتير من الناس في غزة بِعرفوها .. البيضة مع زيت الزتون الصبح على الفطور ... مفيدة جدا " 
الزيت مهم عندك ؟ 

" يعني أنا بَفَضِل طبعا الزيت ... أنا في عندي زيت من عند حماتي غير الزيت إلي في السوق ... يعني الزيت إلي في السوق بِبيعوه ب 25 شيكل أو 30 شيكل ... أو العبوات إلي بِتيجي من سوريا ... أو الزيت الأسباني ... زيت بأعتبره خفيف ... لإني أنا متعود من زمان ومتعود من أيام أرضنا في عسقولة كان في عنا كَرِم حوالي 12 دونم ومزروع كله زتون سِري ... فكان الوالد الله يرحمه وولاد عمو إلي هما ولاد عمي شراكة فيه ... كل سنة نقطف الزتون ... يِجِدُو الزتون ونوديه عالمعصرة ... وكان أيامها مين إلي مْسَلْمِينُو الحِكِر تاعنا ... الحِكِر هادا الله يرحمو أبو النمر دلول هوا إلي كان مزارع يزرع فيه قمح ويرزع فيه شعير بين الشجر ... فكان كل سنة يِجرد الزتون ويويده عالمعصرة ويِجِبِلنا زيت أنا واعمامي ... يعني يطلعلنا حصة ... فطبعا الزيت هادا أنا متعود عليه وعلى طعمه وعلى ريحتو ... وأي زيت تاني بِكون مختلف عن الزيت إلي أنا متعود عليه وغير ريحنو بعرف إنو مش زيت أصلي هادا .... مش سِرِي أصلي ... تِوي كنت بَقُول إنو حماتي أعطتني زيت ... من وين ؟ حماتي في إلها أرض شرقة هناك عند الخط الشرقي طِلعِتلها من ورا أبوها طبعا ... أرض الشيخ خليل ... مزروع فيها زتون وتفاح وطبعا كل سنة ولاد أخوها بِجِدو الزتونات وبِوَدُوهم عالمَعْصَرة وبُعْصُروها وحماتي بِطلعلها حِصة هي واختها ... كل وحدة بِطلعلها نص تنكة زتون او تنكة إلا ربع زتون ... بس سِرِي سِرِي من الأصلى ... طبعا حماتي في الدار بِتوزع على بناتها ... فبِطلع لمرتي أنا يعني تقريبا أربعة لتر أو تلاتة لتر زيت زتون من الأرض تعتها وهادا يا سلااام ... صبابة عندي ... لإنو انا لما بآكله بذكرني طعمه وريحته بأيام الزيت تبعنا من الحِكِر تبعنا ... خَضارُه غير شكل ... غامق ... وطبعا الزتون عدة أصناف ... حتى السِرِي ... الزتون السِرِي في منه عدة أنواع ... وفي منه شيئ اخف من شيئ ... أنا بحب الدسم جدا ... هادا مفيد جدا "    
اليوم الطعام صار وسيلة للتواصل الاجتماعي وفي عادات في غزة مثل إنك تبعت الأكل ؟ 
" طبعا هُوا بين الأُسر شيئ مُتعارف عليه ... عادات عِنا في غزة يعني كتير كتير حلوة... كتير كتير جميلة وحلوة بِتْلَقِهَاش في مجتمعات تانية ... يعني إحنا مثلا مجتمعنا الفلسطيني وخاصة في غزة وعامة المجتمع الفلسطيني ككل يعني في طِباع كتير كتير حلوة عِنا ... إيش هِيَا ؟ إلي هيا الحرص والحفاظ على العلاقات الإجتماعية الحميمة والتواصل والتراحم بين الأسر ... هادي شيئ أساسي في المجتمع الفلسطيني ... هادا الشيئ أنا مَلَمَستُوش مثلا في مصر ... خاصة في القاهرة ... يمكن في الصعيد أو في القُرى موجود أكتر ... لكن في المدينة مَحَسِتُوش ولا لَمَسته ... فالطِباع هادي تبعتنا إلي هيا التوادد والتواصل والتراحم في الأسرة الواحدة كتير كتير ممتاز عِنا ... خاصة إنو الواحد عندو ست سبع ولاد ... وعندو ست سبع بنات ... هادا لما بِزَوِج ولادو وبِطلعو عنو كل واحد في شقة وبناتو إتجوزو كان ولاد عمهم أو غُرُب ... كل وحدة إلها بيتها ... لكن إحنا من طِباعنا الحلوة كتير إنو ما بتيجي شغلة عِنا في البيت ... أنا كأب بتيجي شغلة كبيرة مثلا عندي أرض ولا عندي بيارة ولا عندي حِكِر ... بجيني زيت أو هدايا كبيرة أول ما بفكر وبَتفَقَد إلا بناتي ... عنا التواصل هادا يا بنت يا فلانة تعالي ... يا إما أنا بَرُوح عندها ... شايف كيف ... يعني مثلا لو أنا عندي بيارة وعندي زيت وعَصَرِت بالمَعصَرة 10 / 12 تنكت زيت على طول أول ما بفكر إلا فب ولادي وبناتي ... يابا تعالو كل واحد ياخد تنكة زيت ... للبنات وللولاد ... ليش؟ خلص هادا شيئ إحنا اتعودنا عليه ... توارث من الأب للجد للإبن ... شيئ إحنا إتعودنا عليه ... اهالينا عَودونا عليه ... إنو العلاقات الإجتماعية الحميمة هادي والتواصل والتراحم ... شيئ إتعودنا عليه ... صار شيئ في دمنا ... بقدرش الواحد فينا يِقَصر ... يعني أنا واحد من الناس أنا مثلا وأخويا عِنا خوات متجوزات مستحيل يُمْرُق يوم ولا يوم بعد يوم لازم كل يوم أمُر عليها أو يوم بعد يوم أمُر عليها ... كف حالك إيش أخبارك ؟ إيش طابخة إيش عاملة ؟ إن لَقيتها عاملة طبخة انا بَحُبها ... أوخ حُطي بدي أتغدى عندك يَختي اليوم ... وهي نفس العملية ... يعني أختي لما تتيجي عندي بقلب الدار بتشعر كإنها في بيتها ... بَشعرهاش إنها غريبة لا هِيَا ولا ولادها ... بِتْخُش على المطبخ عِدِل ... أمْرَار بِتْقُلِي اللله إيش هالريحة الحلوة عند يَخُو ... بَقُلها يالله أقعدي والله إنك بنت حلال ... حماتك بِتحُبك ... بتقعد بكون الطبخة لسا منزلها عن النار ... أي حاجة ... أو مفشي طبيخ مثلا في قلب الدار بتقلي جعانة يَخُو ... محمد جعانة إيش طابخ اليوم ؟ بقلها إفتحي التلاجة عندك ... بِتفتح التلاجة بإيدها لحالها هيا وولادها وبِتحُط ... لحالها بتحضر ... بتحضر بالمطبخ أبو بَرَه بالصالون على طاولة السُفرة ... بتحمص الخبز ... علاقات إجتماعية عِنا حميمة كتير ... وحتى بناتي وولادي بِيجو عندي بيتهم بِشعُرُوش إنو غُرُب ... حتى كمان إخوتي ... مش بس عَقَد ولادي وبناتي ... أخويا بكون مارق في العمارة مثلا بِشُم ريحة غريبة عندي بِدُق عليا أبو أحمد إيش هالريحة إلي طالعة ... ريحة العمارة فايحة ريحة غير شكل ... بَقله أدخل أدخل والله حماتك بتحبك ... أدخل ... يا بكون عامل طبخة ملوخية والقلاية فايحة ريحتها ... إنتا بتعرف الملوخية بتفضح ... والبامية بتفضح ... الواحد ريحة الملوخية من كيلو بتعرف إنو طابخ ملوخية ... والباميا كمان معروفة عِنا ( يضحك المبحوث ) " 

في مناسبات تجمع الأسرة وبصير فيها تواصل .. .صحيح ؟ 

" الطعام إحدى الوسائل إلي بيصير فيها تواصل ... كيف ؟ أنا مثلا في العائلة تبعتي وقلبي حنون وإخوتي زييّ طيبين ... قلبنا على بعض ... طبعا هادا بِرجع كمان للبيئة والأسرة مش كل الناس واحد بتلاقي في أُسَر أبوهم جِلف ... رباهم على القِل ورباهم عالضرب وتربايتهم مش كويسة بطلعو الولاد بكرهو بعض وبحسدو بعض ... لكن في بعض الأسر بتربي ولادها عالتربية الحسنة وعالتوادد والمحبة حتى بصيرو الولاد بعد ما يتجوزو يِحُبو بعض ... الإخوة بحبو بعض ... بِدورو على بعض ... بِعزِمُو بعض ... زي ما إحنا عاملين ... يعني مثلا يوم الجمعة بتصل على أخويا وأخويا التاني ... ألو آه إيش عاملين ؟ تعالو اليوم نفطر مع بعض عندي في العمارة أو بِنْرُوح عند اخويا التاني ... يعني بكون في تواصل ... بترجع حسب البيئة وحسب التَعَود وحسب التربية ... لكن عامة في الشعب الفلسطيني في مناسبات لازم تجمع الأسرة الوحدة .. .وهادي المناسبة بتكون فرصة للناس الغرباء مع بعضيهم ... خاصة الإخوة وولاد العم مع بعض ... أو الأسرة الوحدة ... أو ولاد العمومة مع بعض ... بكونو متخاصمين بتيجي فرصة في الأسرة بتجمع الكل وبتكون فرصة للصُلح بين الأسرة نفسيها ... زي العُرس مثلا ... يوم العرس بنعمل أكل ... بنعمل غدا وبندبح عجل أو عجلين إنغدي الناس ... لازم كل الأسرة تلتم وحتى لو أنا أخويا زعلان مني أو إبن عمي زعلان مني أكبر عيبة إنو يتأخر عن الغدا ويشاركني في الغدا ... بِعَيّبُو عليه ... الأسرة كلها بتذم فيه ... إنتا زعلان معايا بس خلص الواجب إنك تيجي ... بييجي بباركلي وبِسلم عليا وبنتصالح ... وبشارك وبستقبل الناس وبِشِيل وبِحُط صحون بِجيب صحون وبتسقبل الناس ... يعني فرصة بتكون هادي إنو تجمع الأسرة الواحدة ... أو مثلا واحد بدو يتجوز أو يِجَوِز إبنه ... يجوز بنته ... فرص هادي تجتمع مع الأسرة ... يعني إحنا بنقول هادي الفرص إلي هيا العُرُس أو الميتم ... الميتم والعُرُس  بِجْمَع العيلة الوحدة ... يعني في الميتم العيلة كلها بتجتمع ... أو في العُرُس العيلة كلها بتجتمع ... وإلي زعلان بتصالح في هادي المناسبة ... وبتكون فرصة لكل الأسرة تتجمع مع بعضيها إن كان في الميتم او في العُرُس " 
كيف بتقوو علاقاتكو الإجتماعية في بعض ؟ 

" من أهم الأشياء في التواصل الإجتماعي في شعب غزة يعني من عاداتنا وتقاليدنا الأصيلة في غزة إلي هُوا العلاقات الإجتماعية بينا ... كيف إحنا بِنقويها وكيف إحنا بِنَمِيها ؟ بإنو زي ما قلت يعني في العُرُس بَعْزِم كل هالناس ... الشارع تبعي والأسرة تبعتي والعائلة تبعتي مع أحبائي في الحارة والحي تبعي ... طبعا بَعزِمهُم كلهم ... قبل الناس كلهم .. الأولوية الأولى لأهل الحارة أعزمهم في عُرُس ولا في فرح او في أسبوع يعني الأولوية بتكون لمين ؟ للجيران ... العيلة في الأول ... العائلة تبعتي ... أولاد إخوتي وإخوتي وولاد عمي ... يعني الأسرة كاملة وبعدين تاني حاجة العائلة والجيران حتى تزيد علاقات الترابط ... يعني يوم من الأيام أنا مثلا دبحت خروف في عيد الأضحى ... دبحت خروف أو دبحت عجل طبعا بتكون الأولوية لتفريق اللحمة هادي ... بَبَكِتها مثلا كيلو كيلو أو نص كيلو نص كيلو ... بَبَكِتها وبَوَزِع على الناس ... الأسرة تبعتي والعائلة تبعتي وأولى الناس في التوزيع في الحي تبعي ... الناس إلي بعرفهم في الحي تبعي ... كل أسرة بعرفها ... يعني بَوزع لجيراني ... شايف كيف ... هادي  من أحدى العادات المحببة عِنا ... حتى كمان في رمضان ... في رمضان أحيانا كتيرة أُسَر بِتعمل أكل وبِتْحُطُه لأهل الحارة ... رَجُل مُقْدِر ... مقتدر يعني ممكن يدبحله خروف خروفين تلت خرفان .. .آه ... عن نفسه وعن ولادو كصدقة ولا غيره ... ويعمل رز عليهم ويِحطه وين ؟ مثلا في الجامع .. يعني إحنا بِنحُطُو أغلب الأحيان في الجامع ... وبْنِعْزِم أهل الحارة ... يا جماعة الخير اليوم الأكل من فلان على حسابه في الجامع ... فبنكون عاملين 70 / 80 / 100 صحن 200 صحن أكل في رمضان ... هادا إيش هُوا ... تحابب وتواصل وزيادة أواصر المحبة وتنمية المحبة بين الحي الواحد ... عادات حلوة كتير كتير ... يعني في رمضان وغير رمضان "  
أنت قلت كلمة حماته بتحبه ومعروف إنو إذا كان الأكل مش خالص بقولو للواحد حماتك بتحبك وإذا الأكل مخلص بقولو حماتك ما بتحبك شو قصة هالموضوع ؟  
 " عنا مثل شعبي عن الحَمَايَة ... هادا مثل مشهور في غزة ... من أشهر الأمثلة في غزة  الحَمَاية ... ليش بنقول إحنا للواحد لما بيجي على سُفرة أكل وبكون لِسَا الناس بِقولو بسم الله الرحمن الرحيم ... إلي هُو عالباب ... بِدُق الباب ... مين ... أنا فلان ... أوخ يا سلااااام والله حماتك بِتْحُبك لِسَا بنقول بسم الله الرحمن الرحيم ... طيب ليش ؟ ليش إحنا بِنقله حماتك بتحبك ؟ ليش ما بنقلو أخوك بحبك مثلا ؟ ليش ما بِنقله مرتك بتحبك ؟ ( يضحك المبحوث ) إيش معني يعني حماتك بتحبك ؟ آه ... أقلك أنا ... الحماية إيش بتكون ... بتكون إم البنت إلي أنا متجوزها ... وهادي حماتي طبعا مين بتحب في الأسرة تعتها ؟ أحب الناس إلها بناتها ... ويمكن أمْرَار بكون حب الإم للبنات أكتر من الولاد ... لإنو البنات معروف عنهم حَنايِن ... مين حبيبة البنت ؟ إمها ... لكن الولد ... لأ ... لإنو الولد شاز ... الولد لإنو معاكس ... ما بصير عمره 13 سنة بتصير إمه تقلو يا ولد تعال جِبلي ... أوه مش فاضي ... أوه روحي ... بس البنت لإنها قاعدة في البيت وهيا إلي إمها بتعلمها وهيا إلي بتسمع كلامها ... هي إلي بِتحَنحِن عليها حتى بعد الزواج ... يعني خلي بالنا إنو بعد الزواج دائما الإبن يمكن تكون في مع إمو مشاكل من ناحية مرتو ... كيف يعني ؟ يعني بتطلع مرت الإبن ... الكِنة ... بتحبهاش ... وهادي الشغلة معروفة في غزة ... بالنسبة للكِنة ... دايما الكِنة بتكره حماتها ... لكن بالنسبة للبنت ... لأ ... الغالبية العظمى من الحماوات بحبو بناتهم طبعا ... الإم بتحب بنتها ... وعشان هيّ بتحب بنتها ومتعلقة في بنتها وبنتها بِتحَنحِن عليها أكتر من إبنها وبتتواصل معاها أكتر من إبنها ... وبتسأل عليها أكتر من إبنها ... فطبعا زوج البنت بصير محبته ومعزته من معزة البنت ... عشان هيكد طبعا دايما الحماية بتعتبر جوز بنتها كإنو إبنها ...بِتعِزوه كإنو إبنها ... لكن مرت إبنها ... لأ... سبحان الله غير .... ممكن يكون في علاقة طيبة ... لكن إحنا في الإمثال عِنا الكِنة والحماية دايما متنافرين سبحان الله ... لكن مع زوج البنت لأ في محبة ... طبعا الأمهات أو الحماوات الغير متعلمات وغير مدركات ومفاهيمهم طبعا فيها نوع من الجهل والتعقيدات ... تعليمها بكون عَقَد حالتها ومستواها الإجتماعي عَقد حالتها... بيئتها الغجتماعية أثرت عليها ... فبتنشأ الإم طبعا مفاهيمها غلط ... ومعتقداتها غلط وطبعا هادا كله بنعكس على مين ؟ على تربيتها لبناتها ... حتى لما بتزوج بنتها بتصير تعمل الإم إلي الحماية مشاكل لجوز بنتها ... وبتصل الأمور أمْرَار من هادي العمايل للطلاق ... وبتكون الإم هيا السبب ... طبعا هادي حاجات قليلة ... لكن الغالبية العُظمى عِنا الحماية بتحب جوز بنتها زي مَعَزِِت بنتها بالزبط ... شعان هيكد طبعا أصبح عِنا مشهور من كُتر محبة الحماية لجوز بنتها ... فبقلولو يا سلااااااااام حماتك بتحبك ... يعني إنو إنتا لسا في أول الأكل ... يعني لِسَا مأكلناش ... يعني تعال كول معانا ... كول وإشبع ... يا سلام حماتك بتحبك " 

وإلي بييجي وهوا الاكل مخلص  بِقلولو حماتك ما بتحبك ليش ؟ 

" آه لإنو خَلَّص الأكل ... وفشي فرصة ياكل ... فأصبح عادة إنو إذا كان الأكل موجود وإجا من أوله معناتو يا سلام حماتك بتحبك ... يعني حَطَطلَك أكل ... بإعتبار إنو حماتك الاكل هادا هي حطالك إياه ...  وكلمة حماتك ما بِتحبك بمعنى إنه زي أكنو حماتك مع جَيتك شالت الأكل بدهاش إياك تاكل ... بقلولو حماتك ما بتحبك يعني بمعنى إنو حماتك زي أكنو حماتك دخلت بيتها ورَفَعَت الاكل ... يعني ما بتحبك ... بدهاش إياك تاكل عندها ... أو حظك نحس ... بس حماتك ما بتحبك بحكوها أكتر من كلمة حظك نحس ... المثل الدارج عِنا حماتك ما بتحبك ... بِشبهو الأكل لما إنقام كإنه إنتا عند حماتك في البيت وحماتك ما بدها إياك تاكل ومن قرفها منك شالت الأكل ... يا لطيف بدهاش إياك تاكل في بيتها ... فبِقلولو حماتك ما بتحبك ... لكن إذا الأكل موجود بِعتبره إنو حماتك إلي حططلك الأكل وحماتك من حبها فيك هي لِسا الأكل موجود .. بِتقلك تفضل يالله هي محضرين السُقرة لإلك " 

" هادي هيا أهم حاجات في غزة عن المناسبات والأكل والتواصل والتراحم وكل سنة وانتا سالم يا أحمد "  

